钦定古今图书集成/明伦汇编/官常典/第672卷 > 里革
## 钦定古今图书集成/明伦汇编/官常典/第672卷 > 里革

按：《国语》“鲁宣公夏滥于泗渊，里革断其罟而弃之，曰：
‘古者大寒降土，蛰发水虞，于是乎讲罛罶，取名。鱼登
川禽而尝之寝庙，行诸国人，助宣气也。鸟兽孕水，虫
成兽虞，于是乎禁罝罗矠鱼鳖，以为夏槁，助生阜也。
鸟兽成水，虫孕水虞，于是乎禁罝䍡，设阱鄂以实庙
庖，畜功用也。且夫山不槎蘖，泽不伐夭，鱼禁鲲鲕，兽
长麑䴠，鸟翼𪃟卵，虫舍蚳蝝，蕃庶物也，古之训也。今
鱼方别孕，不教鱼长，又行网罟，贪无蓺也’。”公闻之曰：
“吾过而里革匡我，不亦善乎！是良罟也。为我得法，使
有司藏之，使吾无忘。”谂师存侍曰：“藏罟不如寘里革
于侧之不忘也。”　晋人杀厉公，边人以告成公在朝。
公曰：“臣杀其君，谁之过也？”大夫莫对。里革曰：“君之过
也。夫君人者，其威大矣。失威而至于杀，其过多矣。且
夫君也者，将牧民而正其邪者也。若君纵私回而弃
民事，民旁有慝，无由省之，益邪多矣。若以邪临民，陷
而不振，用善不肯专，则不能使至于殄灭而莫之恤
也，将安用之？桀奔南巢，纣踣于京，厉㳅于彘，幽灭。于
戏！皆是术也。夫君也者，民之川泽也。行而从之，美恶
皆君之由，民何能为焉？”　莒太子仆杀纪公，以其宝
来奔。宣公使仆人以书命季文子曰：“夫莒太子不惮
以吾故杀其君而以宝来，其爱我甚矣。为我予之邑，
今日必授，无逆命矣。”里革遇之，而更其《书》，曰：“夫莒太
子杀其君而窃其宝来，不识穷固，又求自迩，为我流
之于夷，今日必通，无逆命矣。”明日，有司复命，公诘之，
仆人以里革对。公执之曰：“违君命者，汝亦闻之乎？”对
曰：“臣以死奋笔，奚啻其闻之也？臣闻之曰：‘毁则者为
贼，掩贼者为臧，窃宝者为轨，用轨之财者为奸。使君
为臧奸者，不可不去也；臣违君命者，亦不可不杀也’！”
公曰：“寡人实贪，非子之罪也。”乃舍之。